Author: MZV SR
Last saved by: sulik

S p r á v a 

o pripravovaných projektoch na podporu Slovákov žijúcich v zahraničí

Súčasný systém zabezpečenia vzťahov SR so Slovákmi v zahraničí má svoje zakotvenie v legislatívnom rámci, počínajúc Ústavou SR (čl. 7). Najdôležitejším zákonom, ktorý upravuje vzťah SR, inštitucionálne zabezpečenie a pôsobnosť jednotlivých orgánov štátnej správy v oblasti krajanskej problematiky je Zákon č. 70/97 Z.z. o zahraničných Slovákoch . Tento zákon umožňuje krajanom získať preukaz tzv. zahraničného Slováka, ktorý im umožňuje na území SR požívať niektoré výhody oproti iným cudzincom (legalizácia prechodného pobytu, možnosť zamestnania a štúdia bez vybavovania potrebných povolení, úľavy a zvýhodnenia pri správnych poplatkoch a poplatkoch za víza a pod.). Zákon je poskytovaním výhod pre krajanov na území SR integrálnou súčasťou systému starostlivosti SR o svojich krajanov v zahraničí. Celý systém starostlivosti SR o krajanov v zahraničí, ktorý sa začal budovať od vzniku samostatnej SR, prešiel viacerými zmenami a v súčasnosti sa predpokladá jeho definitívne dobudovanie. 
V tomto kontexte prešiel zmenami aj Zákon o zahraničných Slovákoch (ZZS), ktorý tvorí rozhodujúcu časť tohto legislatívneho rámca. Na základe novelizácie ZZS z júna 2002 (Zákon č. 403/2002) bol ako centrálny, koordinačný orgán štátnej správy pre krajanskú problematiku vytvorený Generálny sekretariát pre zahraničných Slovákov pri Úrade vlády (GSZS), na čele so splnomocnencom vlády SR pre zahraničných Slovákov. Úlohou GSZS je gestorovať, koordinovať a zastrešovať všetky aktivity v oblasti spolupráce SR so zahraničnými Slovákmi. 

Pripravované projekty na podporu Slovákov žijúcich v zahraničí za jednotlivé rezorty a inštitúcie.

1.  Generálny sekretariát pre zahraničných Slovákov pri Úrade vlády SR (GSZS) 

Bol zriadený na základe uznesenia vlády SR č. 1211 z 19.12.2001 k 1. 1. 2002 ako koordinačný, prierezový orgán s centrálnou pôsobnosťou. zastrešujúci všetky aktivity v oblasti spolupráce so zahraničnými Slovákmi. Jeho zriadenie a postavenie je upravené aj v novele Zákona č. 70/1997 o ZZS (Zákon č. 403/2002 Z.z. z 26.6.2002, par. 7). 
GSZS riadi a koordinuje tvorbu a výkon politiky štátu vo vzťahu k zahraničným Slovákom, vypracúva dlhodobú koncepciu štátnej politiky v tejto oblasti, koordinuje a zabezpečuje pomoc štátnych a neštátnych ustanovizní SR zahraničným Slovákom v záujme udržania ich slovenskej identity, koordinuje a zabezpečuje v rámci štátneho informačného systému dokumentačnú činnosť o zahraničných Slovákoch a vytvára podmienky na sprostredkovanie informácií o dianí v SR pre zahraničných Slovákov.
Štatutárnym zástupcom GSZS je splnomocnenec vlády SR pre zahraničných Slovákov (v súčasnosti p. Claude Baláž).

Projekty pripravované GSZS:

- Finančná podpora projektov krajanských spolkov a organizácií v zahraničí 

GSZS každoročne disponuje finančnými prostriedkami zo štátneho rozpočtu na pomoc krajanom vo výške približne 3 mil. Sk, o rozdelení ktorých rozhoduje medzirezortná Komisia pre schvaľovanie projektov na pomoc krajanským spolkom a organizáciám v zahraničí.  Pre rok 2004 rozdelila medzirezortná komisia na svojom zasadaní dňa 16. 3.2004 finančnú pomoc na projekty krajanských organizácií v celkovej výške 2,6 mil. Sk. 

- Stála konferencia SR a zahraniční Slováci 2004 

Konferencia sa uskutoční na základe uznesenia vlády SR č. 196/2004 v termíne 2. a 3. júla 2004 v Bratislave. Hlavným organizátorom a gestorom je splnomocnenec vlády SR pre zahraničných Slovákov a GSZS. Spoluorganizátormi sú podpredsda vlády SR pre európsku integráciu, ľudské práva a národnostné menšiny, MF, MH, MS, MZV, MK, MŠ, MV, MPSVaR a Úrad vlády SR. Záštitu nad podujatím prevzal predseda vlády SR.
Na usporiadanie podujatia sa počíta s vyčlenením 390.000, - Sk z rezervy vlády SR. Stála konferencia 2004 nadviaže na Stále konferencie z predchádzajúcich rokov (2003,2002, 2000 atď.). 
Pozn. - V roku 2002 bola súčasťou programu SK 2002 aj voľba a konštituovanie vrcholného orgánu - Generálnej rady Slovákov v zahraničí, a vytvorenie Svetového združenia Slovákov v zahraničí, predsedom ktorého sa stal Dušan Klimo z Nemecka.

- Dni zahraničných Slovákov v SR 2004

Podujatie sa uskutoční na základe uznesenia vlády SR č. 197/2004 pod organizačnou gesciou  Generálneho sekretariátu pre zahraničných Slovákov v dňoch 2. – 11. júla 2004 v Bratislavskom a Nitrianskom kraji a počíta s vyčlenením 2,2 mil. Sk z rezervy vlády SR. Záštitu nad podujatím prevzal predseda NR SR. Spoluorganizátormi sú MF, MZV, MK, Bratislavský a Nitriansky samosprávny kraj. V rámci týchto dní sa uskutoční bohatý kultúrno-spoločenský program v rôznych mestách a krajoch Slovenska venovaný zahraničným Slovákom. Podujatie nadväzuje na predchádzajúce úspešné ročníky organizované pravidelne od roku 1993.   

- Mediálna konferencia

GSZS v spolupráci so Svetovým združením Slovákov v zahraničí (SZSZ) pripravuje na október t.r. usporiadanie Mediálnej konferencie o otázkach informovanosti Slovákov žijúcich v zahraničí. Hlavným cieľom konferencie má byť  zlepšenie informovanosti Slovákov žijúcich v zahraničí o dianí na Slovensku, zlepšenie informovania o živote a problémoch zahraničných Slovákov v SR a vytvorenie lepšej komunikácie a informovanosti slovenských komunít v zahraničí navzájom. 

- Príprava Zákona o starostlivosti SR o zahraničných Slovákov 

GSZS na čele so splnomocnencom vlády SR pre zahraničných Slovákov je na základe zákona č. 70/97 Z.z. o zahraničných Slovákoch v znení Zákona č. 403/2002 Z.z. hlavným gestorom a koordinátorom prípravy nového zákona v tejto oblasti, ktorý bude v súlade s legislatívou EÚ, so záujmami SR a podľa možnosti bude v čo možno najväčšej miere reflektovať požiadavky a potreby Slovákov žijúcich v zahraničí. Tento zákon má nahradiť súčasne platný Zákon č. 70/97 Z.z. o zahraničných Slovákoch v znení neskorších predpisov, ku ktorému vzniesla výhrady EK v rámci negociačného prístupového procesu SR do EÚ a ktorý už neodráža aktuálne potreby Slovákov v zahraničí a záujmy SR. 
Na základe rozhodnutia vlády má byť spolupredkladateľom nového zákona podpredseda vlády SR a minister spravodlivosti Daniel Lipšic. 
2. Ministerstvo kultúry SR 

Ministerstvo kultúry SR poskytuje dotácie krajanským organizáciám a inštitúciám zahraničných Slovákov v rámci Grantového systému Ministerstva kultúry SR.  Pre rok 2004 je v rámci Programu - Starostlivosť o krajanov, podprogram Projekty na pomoc krajanom, vyčlenená suma 11,5 mil. Sk. 
Program je určený na podporu projektov, ktoré smerujú k posilneniu identity krajanov v zahraničí a ich vzájomných vzťahov so Slovenskom a propagujú Slovenskú republiku v oblastiach tvorby a šírenia kultúrnych hodnôt (výstavy, literárno - dramatické, hudobné kompozície, jazykové a vlastivedné súťaže o Slovensku, krajanské festivaly, prehliadky pôvodného slovenského umenia, kurzy tvorcov kultúry, choreografov, dramaturgov, režisérov, literátov), rozvoja kultúrneho dedičstva (kurzy majstrov ľudovej umeleckej výroby, tvorivé pobyty zamerané na prácu s mládežou), podpory krajanskej periodickej a neperiodickej tlače, vzdelávacích programov v kultúre (sympózia, semináre, diskusné programy, prednášky). 
Ministerstvo kultúry SR podporuje projekty Slovákov v zahraničí aj prostredníctvom svojej  príspevkovej organizácie Domu zahraničných Slovákov (prehľad pripravovaných projektov uvedený nižšie).

3. Dom zahraničných Slovákov (DZS) 

DZS bol zriadený v r. 1995 ako príspevková organizácia MK SR. Hlavným predmetom činnosti DZS je starostlivosť o prezentáciu kultúry zahraničných Slovákov s cieľom spolupráce v oblasti kultúry a jej začlenenia do slovenského kultúrneho kontextu. Ťažisko jeho aktivít spočíva v organizovaní tradičných kultúrno - spoločenských podujatí s aktívnou účasťou reprezentantov krajanských organizácií, kultúrnych a umeleckých súborov krajanov. 

Projekty pripravované Domom zahraničných Slovákov (DZS)

DZS pripravuje v najbližšom období približne 17 podujatí zameraných najmä na prezentáciu folklórnych tradícií, kultúry, umenia a literárnej tvorby Slovákov žijúcich v zahraničí. Prehľad pripravovaných projektov je zverejnený na web stránke www.dzs.sk. 
Jedným z najvýznamnejších pripravovaných podujatí DZS sú Folkórne slávnosti pod Poľanou v Detve 2004, ktoré sa uskutočnia 10. – 11.7.2004 ako súčasť Dní zahraničných Slovákov v SR. 
V 2. štvrťroku 2004 vydá Dom zahraničných Slovákov jedno číslo časopisu  Slovenské zahraničie.
Pre školy s vyučovacím jazykom slovenským a vyučovaním slovenského jazyka v zahraničí  bude DZS v roku 2004 zasielať knihy a doplnkovú literatúru, audio a videokazety  získané darom. 
DZS poskytuje študentom - zahraničným Slovákom, študujúcim na školách v SR aj odborné, poradenské a konzultačné služby a poskytuje organizačnú pomoc pri zabezpečovaní  poznávacích pobytov detí na Slovensku. 

4. Ministerstvo školstva SR 

MŠ SR v rámci svojej pôsobnosti podporuje Slovákov žijúcich v zahraničí nasledovne:

- poskytuje každoročne 70 štipendií vlády SR na ukončenie vysokoškolského vzdelania na slovenských vysokých školách v súlade s prijatým uznesením vlády SR č. 1053 z 13.11.2003, /koncepcia vlády SR  www.education.gov.sk/
- v súlade so záväzkami vyplývajúcimi z bilaterálnych zmlúv zabezpečuje školenia určené pre učiteľov pôsobiacich na zahraničných školách vyučujúcich slovenský jazyk,
- vysiela učiteľov slovenského jazyka v kombinácii s ďalším všeobecnovzdelávacím predmetom podľa požiadaviek zahraničných partnerov na školy s vyučovaním slovenského jazyka v zahraničí, 
- v spolupráci s Domom zahraničných stykov zabezpečuje školy v prírode pre deti Slovákov žijúcich v zahraničí,
- poskytuje štipendijné pobyty na letnej škole slovenského jazyka na Ústave jazykovej a odbornej prípravy zahraničných študentov pri Univerzite Komenského v Bratislave,.
- úzko spolupracuje s Metodickým centrom pre krajanov UMB v Banskej Bystrici ako    školiacim strediskom pre učiteľov slovenských menšinových škôl v zahraničí. 

 5. Ministerstvo vnútra SR

MV SR zabezpečuje vybavovanie žiadostí krajanov (udeľovanie trvalých pobytov, resp. štátneho občianstva SR krajanom) v rámci Sekcie verejnej správy a matrík. 

6. Ministerstvo zahraničných vecí SR. 

Po prijatí malej novely Zákona č. 70/1997 Z.z. o zahraničných Slovákoch v júni 2002 (Zákon č. 403/02 z 26.6.2002) ostáva v pôsobnosti MZV SR rozhodovanie o priznaní postavenia zahraničného Slováka a vedenie evidencie držiteľov preukazu (Zákon č. 403/02 Z.z., par. 8).  
MZV SR v rámci svojej pôsobnosti zabezpečuje aj časť krajanskej agendy minimálne nevyhnutnú k realizácii cieľov zahraničnej politiky SR. V tejto súvislosti koordinuje a metodicky usmerňuje činnosť Zastupiteľských úradov (ZU) a Slovenských inštitútov (SI) SR v zahraničí, zabezpečuje vypracovanie odborných stanovísk, podkladových materiálov, priamo spolupracuje s gestorom problematiky - GSZS a s príslušnými rezortami, zúčastňuje sa na činnosti špecializovaných expertných medzirezortných grémií k daným otázkam. Prostredníctvom ZÚ a SI udržuje kontakty s krajanskou komunitou, monitoruje postavenie a dodržiavanie práv krajanských komunít v príslušných krajinách, podporuje krajanské aktivity a v rámci možnosti poskytuje pomoc. 
MZV však nedisponuje žiadnymi finančnými prostriedkami na podporu krajanských projektov.  
V súčasnosti sa rezort podieľa ako spoluorganizátor na projektoch GSZS – Stála konferencia SR a zahraniční Slováci a Dni zahraničných Slovákov v SR 2004, ako aj na príprave nového zákona o starostlivosti SR o zahraničných Slovákov. 

7. Slovenský rozhlas

            Slovenský rozhlas poskytuje pravidelnú mediálnu podporu podujatiam, ktoré na Slovensku pripravuje Generálny sekretariát pre zahraničných Slovákov. V súčasnosti sú to Dni zahraničných Slovákov v Slovenskej republike 2004, kde jedinými rozhlasovými partnermi podujatia budú Rádio Slovensko, Rádio Regina a Radio Slovak International.

Vysielanie Rádia Slovakia International 

SRo na svojom 6. okruhu, pod názvom - Radio Slovakia International (RSI), zabezpečuje aj pravidelné vysielanie pre Slovákov žijúcich v zahraničí, kde okrem piatich cudzojazyčných redakcií má i slovenskú redakciu, ktorá sa špecificky obracia na našich krajanov žijúcich v zahraničí a to prostredníctvom krátkych vĺn a internetu (www.slovakradio.sk/rsi). Denne vysielané magazíny informujú krajanov o udalostiach na Slovensku, ale súčasne aj podrobne mapujú aktivity krajanských spolkov v zahraničí. Týmto aktivitám súčasne venujú jednu rozsiahlu a pravidelne aktualizovanú rubriku na horeuvedenej webovej stránke.
Financovanie RSI má byť podľa Zákona o Slovenskom rozhlase zabezpečované zo štátneho rozpočtu (§ 5, odst. 1, písmeno k, § 21, odst. 1, písmeno c). Žiaľ, v štátnom rozpočte pre rok 2004 dodnes neboli pre činnosť RSI vyhradené finančné prostriedky napriek tomu, že SRo návrh v tomto zmysle načas predložil. Napriek tomu SRo naďalej z vlastných prostriedkov financuje prevádzku tohto okruhu. Vzhľadom na finančnú náročnosť vysielania na krátkych vlnách (47 mil. Sk ročne) SRo bude nútený zastaviť šírenie programu RSI cez KV k 1.7. 2004. V súčasnosti v spolupráci s Rozhlasovou radou, Mediálnym výborom NR SR i zúčastnenými ministerstvami (kultúry, zahraničných vecí a financií) žiada o pridelenie finančných prostriedkov pre RSI tak, ako to určuje zákon. V prípade, že finančné prostriedky dodatočne pridelené budú, šírenie programu cez krátke vlny nebude prerušené.
Aj keď podľa mediálnych výskumov počúvateľnosti RSI, realizovaných SRo prostredníctvom listov poslucháčov, došlo v poslednom období k určitému poklesu počúvateľnosti oproti ohlasom z rokov 1995-96,  vysielanie do zahraničia má stále široký poslucháčsky ohlas (9 – 10 tis. listov ročne) a významne prispieva k medializácii Slovenska v celosvetovom meradle. Zvýšiť informovanosť o Slovensku, predovšetkým v krajinách EÚ považuje Slovenský rozhlas za jednu z prioritných úloh, ktorú aktívne plní.  Zahraničné vysielanie realizujú prakticky všetky európske krajiny, pričom iba niekoľko z nich (Litva, Slovinsko, Rakúsko) sa z dôvodu finančnej náročnosti vzdalo šírenia programu na krátkych vlnách. Všetky krajiny V4 šíria svoj program cez krátke vlny, Slovensko by bolo teda prvou krajinou tohto zoskupenia, ktoré by sa takéhoto spôsobu šírenia vzdalo. 

Informácia o vzniku a doterajšej činnosti Radia Slovakia International

Zahraničné vysielanie SRo - Radio Slovakia Internacional (RSI) vzniklo niekoľko dní po vzniku samostatnej SR. Už 4. januára 1993 sa v krátkovlnom éteri ozvalo vysielanie slovenskej redakcie, určené pre krajanov v zahraničí. Koncom marca toho istého roka sa pridali programy v angličtine, nemčine, francúzštine a ruštine, v marci 2003 k nim pribudlo vysielanie v španielčine.  RSI sa tak veľmi rýchlo zaradila do veľkej komunity medzinárodných broadcasterov.
Hlavným poslaním RSI je prezentovať Slovensko, informovať o aktuálnom dianí v politike, kultúre, športe, atď. Jeho status je podobný obdobným staniciam v zahraničí - je súčasťou verejnoprávneho rozhlasu, jeho činnosť je však plne financovaná zo štátneho rozpočtu. Rozpočet RSI sa v ostatných rokoch pohyboval na úrovni 65-70 mil. Sk ročne, pričom až 2/3 z tejto sumy boli použité na platby Rádiokomunikáciám za šírenie krátkovlného signálu.
Každá z 5 redakcií RSI pripravuje denne polhodinový magazín o dianí na Slovensku, pričom správy sú aktualizované 2x denne. Tieto magazíny sa zaoberajú prakticky všetkými aspektami života krajiny, zvláštna pozornosť je venovaná prírodným krásam a cestovnému ruchu. V priebehu ostatných 3 rokov boli pravidelne organizované poslucháčske súťaže, zamerané na propagáciu slovenských kúpeľov, pričom hlavnou cenou bol vždy dvotýždenný pobyt pre dve osoby v daných kúpeľoch. Výhercovia boli z Francúzska, Ukrajiny, Nemecka a Kanady. 
Programové úlohy zabezpečuje v každej redakcii 4-členný redakčný kolektív, RSI zamestnáva okrem toho 5 rozhlasových technikov, 2 web editorov, 1 hudobného redaktora a 4 pracovníčky v produkcii a administratíve. V priebehu uplynulých 5 rokov prešlo RSI výraznou redukciou počtu zamestnancov, celkový stav sa znížil o 10 ľudí napriek tomu, že vzniklo pracovisko web-editorov a španielska redakcia.
Dominantným spôsobom šírenia programu RSI sú krátke vlny. Každý program sa vysiela paralelne na 2 krátkovlných frekvenciách z vysielača v Rimavskej Sobote, čo zabezpečuje príjem signálu prakticky na celom svete (do októbra 2003 sa vysielalo na 3 frekvenciách). Od r. 1998 však RSI venuje zvýšenú pozornosť svojej web stránke. Je prakticky jedinou stránkou na Slovensku, ktorá prináša dvakrát denne aktualizované správy o dianí na Slovensku v nemčine, francúzštine, španielčine a ruštine. Okrem aktuálneho spravodajstva obsahuje stránka širokú paletu informácií z ekonomiky, kultúry, dejín, profily osobností atď. Stránka každej redakcie umožňuje vypočuť si v systéme Real Audio aj 7 posledných programov. V tom istom roku začalo RSI vysielať svoje programy i cez satelit prostredníctvom britskej spoločnosti World Radio Network (WRN). WRN ich umiestňuje na svoje stanice WRN 1 English, WRN Deutsch atď. Satelitné pokrytie týchto staníc pritom reflektuje jazykové oblasti sveta (angličtina do Severnej Ameriky, Austrálie a Oceánie, nemčina do Európy, francúzština do Európy a Afriky, ruské programy sa vysielajú terestriálne na stredných vlnách s perspektívou FM pokrytia veľkých ruských miest). 
Významnou novou stratégiou RSI od r. 2000 sa stáva hľadanie možností rebroadcastingu, teda umiestňovania našich programov, resp. príspevkov vo vysielaní iných staníc a výrazným spôsobom pomáha plniť hlavné poslanie: medializovať Slovensko, jeho problémy a úspechy v zahraničí. Francúzska redakcia pravidelne spolupracuje s Radio France International, napr. v r. 2003 takto umiestnila v programe RFI 50 príspevkov o Slovensku. Nemecká redakcia spolupracuje na príprave dvoch rozhlasových magazínov stanice Deutsche Welle, pripravuje i spoločný magazín s Radio Praha, prispieva i do programu zmiešanej stanice BBC/RFI, vysielajúcej v Nemecku. V r. 2003 takto umiestnila viac ako 60 príspevkov. Anglická redakcia sa podieľa na spoločnom projekte medzinárodných broadcasterov krajín V4 a Rakúska. Týchto 5 partnerov pripravuje od marca 2002 spoločný týždenný magazín pod názvom Insight Central Europe, ktorý sa vysiela na frekvenciách všetkých zúčastnených staníc, príležitostne ho do svojej nočnej ponuky zaraďuje i americké nekomerčné National Public Radio. Ruská redakcia pravidelne publikuje svoje materiály o Slovensku v ruskom magazíne Efir-Dajdžest. Slovenská redakcia zas programovo mapuje aktulity krajanského života v zahraničí, má svojich pravidelných prispievateľov v mnohých krajinách sveta. Toto všetko sú iniciatívy, ktoré významným spôsobom rozširujú mediálny priestor pre Slovensko.

8. Slovenská televízia

Vysielanie STV na podporu Slovákov v zahraničí. 
Slovenská televízia vysiela svoje programy v súčasnosti okrem pozemského vysielania aj prostredníctvom družice EuroBird (28.5°E)v pakete Slovaklink, cez providera ST o.z. Rádiokomunikácie. Ide o digitálne vysielanie s ochranným kódovaním Cryptoworks, čím je rozsah vysielania obmedzený v podstate len na územie Slovenska. Voľne, nekódovane môže STV vysielať iba tie programy, na ktoré vlastní vysielacie práva pre satelitné vysielanie. Takéto vysielanie má STV technicky pripravené a v blízkej budúcnosti, po doriešení licenčných práv, začne vysielať systémom tzv. plánovaného scramblingu. Tým sa spravodajské a licenčne vyriešené relácie sprístupnia na územie celej Európy (viď mapky pokrytia v technických informáciách na www.slovak-link.sk). Okrem toho STV vysiela spravodajstvo a niektoré vybrané relácie na internete, na stránke www.stv.sk.  Prenos signálu na americký kontinent je technicky možný prostredníctvom ďalšieho satelitného operátora, ktorý by signál STV dopravil do distribučnej siete lokálnych vysielateľov. Pre túto činnosť STV hľadá vhodný ekonomický model a samozrejme zdroj financovania. STV v tejto súvislosti začala rokovania so zástupcami Slovákov v Chicagu (Pozn. - na internete je možné si pozrieť ich vysielanie na www.stvusa.net)  a Los Angeles. 
Technické informácie
Poskytovateľom služby pre STV je Slovak telecom a.s., Rádiokomunikácie o.z. 	       Multiplex programov má názov Slovak-Link a jeho adresa na internete je 
http://www.slovak-link.sk/kont.htm
Parametre satelitného prenosu
Satelit: | EUROBIRD 1
Typ satelitu: | geostacionárny
Pozícia satelitu: | 28,5° východnej dĺžky
Transpondér: | F3
Šírka pásma: | 36 MHz
Symbolová rýchlosť: | 27,5 Msymb/s
FEC: | 3/4
Reed Solomon: | 188/204
Frekvencia - uplink: | 14 143,0 MHz
Polarizácia - uplink: | Y, vertikálna
Frekvencia - downlink: | 12 643,0 MHz
Polarizácia - downlink: | X, horizontálna

Satelitná prijímacia stanica
Typ satelitného prijímača: | digitálny, štandard DVB-S, podpora podmieneného prístupu (CA)
Systém CA prijímača: | CryptoWorks (CA modul - CAM - verzie EuroCAM)
Dekódovacia karta: | SLOVAK LINK
LNB - frekvencia: | Ku pásmo
LNB - šumové číslo: | doporučujeme max. 0,5 dB
Priemer prijímacej paraboly: | doporučujeme min. 0,8m